Author: gregusova
Company: UVSR

Dôvodová správa

Všeobecná časť 

Zhodnotenie súčasného stavu

	Zákon NR SR č. 10/1996 Z.z. o kontrole v štátnej správe upravuje kontrolnú pôsobnosť pre všetky orgány v štátnej správe SR, pričom však rešpektuje osobitné právne predpisy týkajúce sa špecifickej kontrolnej činnosti v štáte. Zákon nadobudol účinnosť dňa 11.1.1996.
	Jeden z hlavných cieľov, ktoré má nová právna úprava zabezpečiť, je jednoznačné deklarovanie kontrolných kompetencií pre Úrad vlády SR ako ústredný orgán štátnej správy SR, ale aj možnosti kontroly efektívnosti štátnej správy, v nadväznosti na vládou schválenú Koncepciu zabezpečenia výkonnostných auditov Úradom vlády SR v podobe kontroly efektívnosti v súlade s dokumentom Audit (uznesenie vlády SR č. 685/2001 z 18.7.2001) a v súlade so zákonom č. 575/2001 Z.z., ktorým úrad kontroluje plnenie úloh súvisiacich s výkonom štátnej správy. 
Očakáva sa, že kontrola efektívnosti štátnej správy prispeje k zefektívneniu  fungovania jednotlivých úsekov štátnej správy, keďže bude zameraná najmä na efektívnosť kontrolovaných subjektov, ich organizáciu, zamestnancov a využívanie štátnych prostriedkov. V rámci týchto aktivít pôjde najmä o analýzu efektívnosti použitia ľudských a materiálnych zdrojov v týchto subjektoch, o určenie, do akej miery sa využívaním daných zdrojov plnili určené ciele a porovnávanie výstupov s použitými zdrojmi.

Predkladaný návrh priamej novely zákona inštitucionalizuje  Úrad vlády SR ako súčasný ústredný orgán štátnej správy SR s vymedzením jeho vecnej kontrolnej kompetencie.

Zohľadňuje  prijaté uznesenie vlády SR č. 1133/2001 k návrhu na zriadenie odboru „Centrálny kontaktný útvar OLAF pre Slovenskú republiku“ na Úrade vlády SR, so zreteľom na  možnosť vykonávania kontroly a ochrany finančných záujmov Európskeho Spoločenstva, ako aj na spoluprácu s Európskym úradom pre boj proti podvodom.

	Predmetný návrh novely zákona o kontrole v štátnej správe je v súlade s Ústavou Slovenskej republiky, zákonmi a inými všeobecne záväznými právnymi predpismi a medzinárodnými zmluvami, ktorými je viazaná Slovenská republika.

Hospodársky a finančný dosah návrhu zákona

	Návrh novely zákona nemá vplyv na zamestnanosť a nepôjde o nároky na nové pracovné sily.
	Z hľadiska hospodárskeho a finančného dosahu nepredpokladá návrh novely zákona zvýšenie nárokov na finančné prostriedky zo štátneho rozpočtu na rok 2002 a v nasledujúcich rozpočtových rokoch, čo vyplýva aj zo stanoviska Ministerstva financií SR číslo 13435/2001-81 zo dňa 30.7.2001.

Osobitná časť

Čl. I

K bodu 1.

	Toto ustanovenie jednoznačným spôsobom deklaruje kontrolné kompetencie Úradu vlády SR, ktoré vychádzajú z ustanovenia § 24 zákona č. 575/2001 Z.z.. Ide predovšetkým o kontrolu plnenia úloh z uznesení vlády SR a o kontrolu efektívnosti štátnej správy. Tieto kontrolné kompetencie vyplývajú z kontroly plnenia úloh súvisiacich s výkonom štátnej správy.

K bodu 2.

Ide o ustanovenie odseku 2, ktoré vytvára právny rámec pre možnosť vykonať tento druh kontroly na základe fakultatívneho rozhodnutia vlády SR. Bude však rešpektovaná v plnom rozsahu špecifická kontrolná činnosť, akou je finančná kontrola a všetky zákonné kompetencie finančných orgánov kontroly, vrátane Ministerstva financií SR ako ústredného orgánu štátnej správy SR pre finančnú kontrolu.
	Nové ustanovenie odseku 3 nadväzuje na ustanovenie odseku 2, podľa ktorého v súlade s prijatým rozhodnutím vlády SR je zriadený odbor „Centrálny kontaktný útvar OLAF pre Slovenskú republiku“ priamo na Úrade vlády SR. Jeho činnosť súvisí s kontrolou a ochranou finančných záujmov EÚ, ale aj spolupracuje s Európskym úradom pre boj proti podvodom.

K bodu 3.

Navrhovaným novým paragrafom sa ustanovuje kontrola efektívnosti v štátnej správe. V rámci týchto kontrolných aktivít pôjde o kontrolu a hodnotenie efektívnosti použitia zdrojov v príslušných orgánoch a subjektoch štátnej správy, o určenie do akej miery sa využívaním daných zdrojov plnili určené ciele a o  porovnávanie výstupov s použitými zdrojmi.
	Kontrolná pôsobnosť úradu sa vzťahuje na subjekty, ktoré sú zakotvené v ustanovení § 3 zákona NR SR č. 10/1996 Z.z. o kontrole v štátnej správe.
Cieľom kontroly efektívnosti štátnej správy je zistiť možnosť, ako minimalizovať používané zdroje pri súčasnom dosiahnutí požadovaných výsledkov činnosti štátnej správy. Tento cieľ sa môže dosiahnuť najmä zisťovaním, analyzovaním systému štátnej správy, jej jednotlivých odvetví – úsekov a organizačných zložiek, vzťahu medzi rozsahom činností štátnej správy, ich usporiadaním a organizačným zabezpečením týchto činností, metód riadenia v štátnej správe, správnym využívaním ľudských zdrojov a technických prostriedkov, toku informácií v štátnej správe. Ide o skutočnosti, ktoré môžu ovplyvňovať efektívnosť štátnej správy, vrátane dopadu niektorých všeobecne záväzne právnych predpisov, alebo interných predpisov na činnosť štátnej správy.

	V podmienkach Slovenskej republiky bude kontrola efektívnosti štátnej správy realizovaná v dvoch oblastiach, a to ako:
- kontrola efektívnosti kontrolovaného subjektu, zameraná na jeho organizáciu alebo jeho časť,
- kontrola efektívnosti systémového charakteru, zameraná na výkon určitej činnosti v rámci  viacerých kontrolovaných subjektov.
	Správy z vykonaných kontrol efektívnosti systémového charakteru budú predkladané na rokovanie vlády SR v nadväznosti na § 5 zákona.
	Pri kontrole efektívnosti štátnej správy sa navrhuje primerane používať ustanovenia § 12 ods. 4 a § 13 ods. 5 zákona. Dôvody sú predovšetkým tieto:

- výstupom kontroly efektívnosti  štátnej správy v mnohých  prípadoch nebude možné  uplatniť právnu zodpovednosť voči zamestnancom za zistené nedostatky (neefektívnosť), v tých prípadoch, ak nedošlo k porušeniu všeobecne záväzných právnych predpisov alebo interných predpisov,
- pri kontrole efektívnosti  systémového charakteru  pokrývajúcej väčší počet kontrolovaných subjektov s podobnou činnosťou môže dochádzať k situáciám, kedy nápravu stavu neefektívnosti možno dosiahnuť len prijatím systémového rozhodnutia na úrovni vlády SR. V týchto prípadoch jednotlivé kontrolované subjekty nebudú mať povinnosť prijať opatrenia na nápravu zisteného stavu.

Čl. II

	Účinnosť zákona sa navrhuje s ohľadom na časové relácie legislatívneho procesu.